FI Euroopan unionin virallinen lehti L 184/20

KOMISSION TÄYTÄNTÖÖNPANOPÄÄTÖS (EU) 2015/1131,

annettu 10 päivänä heinäkuuta 2015,

ammoniumsuolojen käytön rajoittamista selluvillaeristeissä koskevan Ranskan tasavallan toteuttaman väliaikaisen toimenpiteen hyväksymisestä kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 129 artiklan mukaisesti annetun komission täytäntöönpanopäätöksen 2013/505/EU muuttamisesta

(tiedoksiannettu numerolla C(2015) 4470)

(Ainoastaan ranskankielinen teksti on todistusvoimainen)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 129 artiklan 2 kohdan,

sekä katsoo seuraavaa:

(1) Komissio antoi 14 päivänä lokakuuta 2013 täytäntöönpanopäätöksen 2013/505/EU (2), jäljempänä ’päätös’, jolla hyväksyttiin Ranskan tasavallan asetuksen (EY) N:o 1907/2006 129 artiklan mukaisesti toteuttama väliaikainen toimenpide ammoniumsuolojen käytön rajoittamiseksi selluvillaeristeissä.

(2) Päätöksen 1 artiklan 1 kohdan nojalla väliaikainen toimenpide on hyväksytty 21 kuukauden määräajaksi, joka alkaa 15 päivänä lokakuuta 2013 ja päättyy 14 päivänä heinäkuuta 2015.

(3) Kyseisen 21 kuukauden määräajan oli tarkoitus tarjota riittävä aika, jotta voidaan saattaa päätökseen rajoitusmenettely, joka Ranskan tasavallan on asetuksen (EY) N:o 1907/2006 129 artiklan 3 kohdan mukaisesti pantava vireille toimittamalla Euroopan kemikaalivirastolle asiakirja-aineisto asetuksen liitteen XV mukaisesti kolmen kuukauden kuluessa päätöksestä. Päätöksessä säädetään hyväksynnän päättymisestä ennen 21 kuukauden määräaikaa, jos rajoitusmenettely saadaan päätökseen aikaisemmin.

(4) Asetuksen (EY) N:o 1907/2006 69 artiklan 4 kohdan mukaisesti tehtyyn asiakirja-aineiston vaatimustenmukaisuuden tarkastukseen liittyvien odottamattomien vaikeuksien vuoksi rajoitusmenettely on viivästynyt, eikä sitä todennäköisesti saada päätökseen ennen kevättä 2016.

(5) Väliaikaisen toimenpiteen hyväksymiseen liittyvät syyt eivät ole muuttuneet.

(6) Jotta vältettäisiin oikeudellinen epävarmuus, joka seuraisi Ranskan väliaikaisen toimenpiteen hyväksymisen voimassaolon päättymisestä ennen rajoitusmenettelyn päätökseen saamista, on tarpeen pidentää määräaikaa, jonka ajaksi väliaikainen toimenpide on hyväksytty.

(7) Tämä päätös on REACH-komitean lausunnon mukainen,

ON HYVÄKSYNYT TÄMÄN PÄÄTÖKSEN:

1 artikla

Korvataan täytäntöönpanopäätöksen 2013/505/EU 1 artiklan 1 kohdassa ilmaisu ”21 kuukaudeksi” ilmaisulla ”36 kuukaudeksi”.

2 artikla

Tämä päätös tulee voimaan 13 päivänä heinäkuuta 2015.

3 artikla

Tämä päätös on osoitettu Ranskan tasavallalle.

Tehty Brysselissä 10 päivänä heinäkuuta 2015. Komission puolesta Elżbieta BIEŃKOWSKA Komission jäsen

(1) EUVL L 396, 30.12.2006, s. 1.

(2) Komission täytäntöönpanopäätös 2013/505/EU, annettu 14 päivänä lokakuuta 2013, ammoniumsuolojen käytön rajoittamista selluvillaeristeissä koskevan Ranskan tasavallan toteuttaman väliaikaisen toimenpiteen hyväksymisestä kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 129 artiklan mukaisesti (EUVL L 275, 16.10.2013, s. 52).